TGE ขยายเวลาขายไฟ “กฟภ.” กำลังผลิต 6MW ถึง 31 ธ.ค.67
TGE เผยโรงไฟฟ้าชีวมวล TBP กำลังผลิต 6MW ขายไฟฟ้าให้ “กฟภ.” ยาวถึง 31 ธ.ค.67 หลัง "กพช." ไฟเขียวขยายเวลารับซื้อไฟฟ้าระยะสั้นเพื่อรองรับสถานการณ์ฉุกเฉินด้านพลังงานอีก 2 ปี
TGE ขยายเวลาขายไฟโรงไฟฟ้าชีวมวล TBP ให้ “กฟภ.” กำลังผลิต 6MW เพื่อรองรับสถานการณ์ฉุกเฉินด้านพลังงาน ถึง 31 ธ.ค.67
16 ม.ค. 2566

บริษัท ท่าฉาง กรีน เอ็นเนอร์ยี่ จำกัด (มหาชน) หรือ TGE ระบุว่า ตามที่บริษัทฯ ได้เปิดเผยข้อมูลในแบบแสดงรายการข้อมูลการเสนอขายหลักทรัพย์ (แบบ 69-1) และหนังสือชี้ชวนว่า โครงการโรงไฟฟ้าชีวมวล TBP ได้เข้าทำสัญญาซื้อขายไฟฟ้าระยะสั้นแบบปีต่อปี ไม่เกิน 2 ปี (ลงนามเมื่อวันที่ 5 พฤษภาคม 2565) จำนวน 6 เมกะวัตต์ภายใต้ระบบการรับซื้อไฟฟ้าแบบคงที่ที่อัตราขายไฟ 2.20 บาทต่อหน่วยนั้น
ล่าสุดคณะกรรมการนโยบายพลังงานแห่งชาติ หรือ กพช. ได้มีมติเห็นชอบให้ขยายกรอบระยะเวลาการรับซื้อไฟฟ้าระยะสั้นเพื่อรองรับสถานการณ์ฉุกเฉินด้านพลังงานเพิ่มเติมจากปี 2565 ออกไปอีกเป็นระยะเวลา 2 ปีสิ้นสุด ณ วันที่ 31 ธันวาคม 2567
โดยเมื่อวันที่ 11 มกราคม 2566 บริษัทได้รับหนังสือแจ้งจากการไฟฟ้าส่วนภูมิภาค หรือ กฟภ. เรื่อง แก้ไขเพิ่มเติมสัญญาซื้อขายไฟฟ้าโครงการรับซื้อไฟฟ้าระยะสั้นเพื่อรองรับสถานการณ์ฉุกเฉินด้านพลังงานจากผู้ผลิตไฟฟ้าที่มีสัญญาซื้อขายไฟฟ้ากับการไฟฟ้า พ.ศ. 2565 แจ้งให้บริษัท ท่าฉางไบโอเพาเวอร์ จำกัด (TBP) ซึ่งเป็นบริษัทย่อยของบริษัท จัดส่งเอกสารเพื่อจัดทำข้อตกลงแก้ไขเพิ่มเติมสัญญาซื้อขายไฟฟ้ากับการไฟฟ้าส่วนภูมิภาค ภายใน 15 วัน นับจากวันที่บริษัทได้รับหนังสือ
ทั้งนี้ บริษัทได้จัดเตรียมเอกสารเพื่อจัดทำข้อตกลงแก้ไขเพิ่มเติมสัญญาซื้อขายไฟฟ้ากับการไฟฟ้าส่วนภูมิภาคแล้วเสร็จและพร้อมดำเนินการจัดทำข้อตกลงภายในระยะเวลาที่กำหนด